CELEX: 62018CN0092
Language: sk
Date: 2018-02-07 00:00:00
Title: Vec C-92/18: Žaloba podaná 7. februára 2018 – Francúzska republika/Európsky parlament

4.2.2019   
            
            
               SK
            
            
               Úradný vestník Európskej únie
            
            
               C 44/6
            
         
      Žaloba podaná 7. februára 2018 – Francúzska republika/Európsky parlament
      (Vec C-92/18)
      (2019/C 44/08)
      Jazyk konania: francúzština
      
         Účastníci konania
      
      
         Žalobkyňa: Francúzska republika (v zastúpení: F. Alabrune, D. Colas, E. de Moustier, B. Fodda, splnomocnení zástupcovia)
      
         Žalovaný: Európsky parlament
      
         Návrhy žalobkyne
      
      
                  —
               
               
                  zrušiť program plenárneho zasadnutia Európskeho parlamentu konaného v stredu 29. novembra 2017 (dokument P8_OJ (2017)11-29) v rozsahu, v akom zahŕňa rozpravy o spoločnom návrhu všeobecného rozpočtu Únie na rozpočtové obdobie 2018, program zasadnutia konaného vo štvrtok 30. novembra 2017 (dokument P8_OJ (2017)11-30) v rozsahu, v akom zahŕňa hlasovanie, po ktorom nasleduje vysvetlenie hlasovania o spoločnom návrhu všeobecného rozpočtu, legislatívne uznesenie Európskeho parlamentu z 30. novembra 2017 o spoločnom návrhu všeobecného rozpočtu (dokument P8_TA(2017)0458, P8_TA-PROV(2017)0458 v predbežnom znení), ako aj akt, ktorým predseda Európskeho parlamentu v súlade s článkom 314 ods. 9 ZFEÚ konštatoval, že všeobecný rozpočet Únie na rok 2018 bol s konečnou platnosťou prijatý,
               
            
                  —
               
               
                  ponechať v účinnosti akt, ktorým predseda Európskeho parlamentu konštatoval, že všeobecný rozpočet Únie na rok 2018 bol s konečnou platnosťou prijatý až do vtedy, kým nebude tento rozpočet s konečnou platnosťou prijatý aktom, ktorý je v súlade so Zmluvami, a to v primeranej lehote odo dňa vyhlásenia tohto rozsudku,
               
            
                  —
               
               
                  uložil Európskemu parlamentu povinnosť nahradiť trovy konania.
               
            
         Žalobné dôvody a hlavné tvrdenia
      
      Francúzska republika sa svojou žalobou domáha zrušenia štyroch aktov, ktoré prijal Európsky parlament v rámci výkonu svojej rozpočtovej právomoci počas dodatočných plenárnych zasadnutí, ktoré sa konali 29. a 30. novembra 2017 v Bruseli.
      Prvý a druhý akt, ktorých zrušenie francúzska vláda navrhuje, boli na programe zasadnutí Európskeho parlamentu konaných 29. a 30. novembra 2017 a stanovujú plenárne rozpravy o spoločnom návrhu všeobecného rozpočtu na rok 2018 a hlasovanie, po ktorom nasledujú vysvetlenia hlasovania o tomto spoločnom návrhu všeobecného rozpočtu.
      Tretí napadnutý akt je legislatívne uznesenie Európskeho parlamentu z 30. novembra 2017 o spoločnom návrhu všeobecného rozpočtu.
      Nakoniec francúzska vláda navrhuje zrušenie aktu, ktorým predseda Európskeho parlamentu v súlade s článkom 314 ods. 9 ZFEÚ konštatoval, že všeobecný rozpočet na rok 2018 bol s konečnou platnosťou prijatý. Ako vyplýva aj zo zápisnice zasadnutia Európskeho parlamentu konaného vo štvrtok 29. novembra 2017, ide o vyhlásenie predsedu Európskeho parlamentu, potom o jeho podpísanie všeobecného rozpočtu, ktoré nasledovalo po hlasovaní o legislatívnom uznesení o všeobecnom návrhu všeobecného rozpočtu.
      Francúzska vláda svojim jediným žalobným dôvodom tvrdí, že štyri napadnuté akty treba zrušiť z dôvodu, že sú v rozpore s Protokolom č. 6, ktorý tvorí prílohu ZEÚ a ZFEÚ a protokolom č. 3, ktorý tvorí prílohu Zmluvy o ESAE, ktoré sa týkajú umiestnení sídel inštitúcií a niektorých orgánov, úradov a agentúr a útvarov Európskej únie.
      Tak z protokolu o umiestnení sídiel inštitúcií, ako aj z judikatúry Súdneho dvora vyplýva, že Európsky parlament nemôže vykonávať svoju rozpočtovú právomoc, ktorú mu priznáva článok 314 ZFEÚ, počas dodatočných plenárnych zasadnutí, ktoré sa konajú v Bruseli, ale musí ju vykonávať počas riadnych plenárnych zasadnutí, ktoré sa konajú v Štrasburgu.
      Vzhľadom však na to, že napadnutý akt predsedu Európskeho parlamentu nebol spochybnený z dôvodu svojho účelu či obsahu, ale len z dôvodu, že tento akt mal byť prijatý počas riadnych plenárnych zasadnutí konajúcich sa v Štrasburgu, potreba zachovania kontinuity výkonu európskej verejnej služby, ako aj vážne dôvody právnej istoty odôvodňujú podľa francúzskej vlády zachovanie právnych účinkov tohto aktu, a to až do prijatia nového aktu, ktorý je v súlade so Zmluvami.